Å, for et spill

«Å, for et spill» er en sang som vant Melodi Grand Prix 1973 og representerte Norge i Eurovision Song Contest samme år. Sangen synges av kvartetten Bendik Singers og er skrevet av Arne Bendiksen. Sangen er også kjent under tittelen «It's Just a Game».

Melodi Grand Prix
Sangen var en av fem som ble plukket ut til den norske finalen i Chateau Neuf i Oslo lørdag 17. februar. Den ble framført av kvartetten Ola Neegaard, Gro Anita Schønn, Stein Ingebrigtsen og Inger Lise Rypdal med lite orkester. Gruppa Bendik Singers framførte den med Kringkastingsorkestret. En jury på 14 personer kåret den til klar vinner, og dette var Arne Bendiksens fjerde og siste seier som låtskriver i Melodi Grand Prix.

Eurovision Song Contest 
I den internasjonale finalen ble «Å, for et spill» oversatt og framført som «It's Just a Game». Teksten inneholdt strofer på alle de andre deltakerlandenes språk og var skrevet av Robert «Bob» Williams, en amerikaner som hadde jobbet som produsent i NRK fjernsynet i en årrekke. Dette året opphevet nemlig Den europeiske kringkastingsunionen reglen som krevde at landene måtte framføre sitt bidrag på sitt offisielle språk. Regelen ble gjeninnført i 1977 og deretter opphevet for godt igjen i 1999. 

Sangen ble framført som femte bidrag, etter Vest-Tysklands Gitte med «Junger Tag», og før Monacos Marie med «Un train qui part». I avstemningen fikk det norske bidraget 89 poeng og en sjuendeplass. Dette var Norges beste plassering i perioden mellom Åse Klevelands tredjeplass i 1966 og Bobbysocks' seier i 1985.

Om sangen 
Bendik Singers var satt sammen for anledningen og besto av Bjørn Kruse, Philip A. Kruse, Ellen Nikolaysen og Anne-Karine Strøm. Sangen er skrevet som en serie med forslag til hvordan en skal beile til en kvinne, hvor alle sangerne er enige om at en ikke skal ta prosessen for alvorlig, eller bruke for mange utsmykkede kosenavn i prosessen.

Bendik Singers spilte den også inn og ga den ut på singelen Triola TN 654.

Referanser 

Vinnersanger i Melodi Grand Prix
Norges bidrag til Eurovision Song Contest
Sanger fra 1973